Pta-voetgangerongeluk eis man; verkeer erg ontwrigNico Smithstraat was Dinsdagoggend tydelik afgesper. Foto: Twitter Verkeer in die Pretoriase Moot is Dinsdagoggend erg ontwrig nadat ŉ voetganger deur ŉ bus doodgery is. Chris Botha, woordvoerder van Netcare 911, het gesê die man het Nico Smithstraat probeer oorsteek toe hy deur die bus getref is. “Paramedici was op die toneel om hom te behandel, maar hy het ongelukkig aan sy beserings beswyk.” Volgens Botha het die voorval omstreeks 05:30 gebeur en is die verkeer erg vertraag terwyl beamptes besig was om die toneel op te ruim. Die straat is aanvanklik afgesper, maar teen 08:00 weer oopgestel vir verkeer. “Die presiese oorsaak van die ongeluk is nie in hierdie stadium bekend nie en sal deel vorm van die polisie se ondersoek,” het Botha gesê.